Viorica Dăncilă: O condiție a unei OUG de amnistie și grațiere este să fie asumată de ministrul justiției/ Premierul spune că dorește o discuție cu Klaus Iohannis pe tema remanierii

Într-o discuție informală cu jurnaliștii acreditați la Guvern, premierul Viorica Dăncilă a declarat, joi, că o condiție a unei OUG privind amnistia și grațierea este ca aceasta să fie asumată de ministrul justiției. Dăncilă le-a spus jurnaliştilor, într-o discuţie informală, că până la 1 ianuarie vrea să aibă miniştrii plini la Dezvoltare și Transporturi, transmite Digi24.ro Dăncilă vrea să aibă o discuţie cu Klaus Iohannis pe mai multe teme de interes major, printre care și remanierea miniştrilor.

De asemenea, premierul a spus că nu există niciun de proiect de ordonanță de urgență pentru amnistie și grațiere, însă nu va accepta un astfel de act normativ dacă nu este asumat de ministrul Justiției și bine analizat de șeful Guvernului.

Întrebată dacă ordonanța ar putea fi semnată de un secretar de stat, Dăncilă a spus că și-ar dori ca Tudorel Toader să și-o asume și să o și semneze.

Întrebat joi dimineața dacă lucrează la un draft de OUG pe tema amnistiei și grațierii, ministrul justiției, Tudorel Toader a răspuns: ”Am vorbit eu de un draft? V-am spus de foarte multe ori că rămân valabile răspunsurile date la această problematică. Tot ce am afirmat cu privire la amnistie și grațiere rămâne valabil și astăzi. Dacă nu țineți minte, ne documentăm și nu întrebăm aceeași problemă.”

Ministrul Toader a negat în repetate rânduri că ar avea pregătită varianta de OUG pe tema amnistiei și grațierii.

Pe data de 17 decembrie, președintele Klaus Iohannis i-a cerut premierului Viorica Dăncilă să îi transmită agenda fiecărei ședințe de guvern cu 24 de ore înaintea fiecărei ședințe, în baza articolului 87 din Constituție, potrivit unui comunicat al Administrației Prezidențiale.

Cererea, o premieră în România, vine pe fondul temerilor că guvernul ar putea adopta o Ordonanță de urgență pentru amnistie și grațiere, cerută insistent la ultima ședință CEX de șeful PSD, Liviu Dragnea, dar și de baronul PSD de Vrancea.

Premierul Dăncilă a declarat la începutul lunii decembrie că este exclusă adoptarea în acest an a unei OUG pentru amnistie și grațiere, dar a spus că guvernul va adopta prin ordonanță de urgență modificări la Codul Penal și Codul de Procedură Penală.

O posibilă discuție între Klaus Iohannis și Viorica Dăncilă ar putea avea loc chiar mâine, înaintea sau după şedinţa CSAT, programată pentru ora 12:00.

De asemenea, Guvernul se va reuni vineri în şedinţă, probabil ultima din acest an, dar fără a avea proiectul bugetului de stat pentru anul 2019 pe ordinea de zi anunţată.

Pe ordinea de zi apare un proiect de lege pentru acceptarea Deciziei Consiliului (EU, Euratom) 2018/994, adoptată la Bruxelles, la 13 iulie 2018, de modificare a Actului privind alegerea membrilor Parlamentului European prin vot universal direct, anexat la Decizia 76/787/CECO, CEE, Euratom a Consiliului din 20 septembrie 2018.

De asemenea, mai sunt câteva proiecte de hotărâri.

Proiectele de acte normative şi documentele de politici publice incluse pe agendă pot suferi unele modificări în urma dezbaterilor din cadrul şedinţei, menţionează Guvernul.

Proiectul bugetului de stat pentru anul 2019 încă nu a fost adoptat de Guvern pentru a fi trimis Parlamentului.

Sursa: Digi24.ro